Ottawa 25. januára 2019 (TASR/HSP/Foto:TASR/AP-Fernando Llano)
Hostiteľom najbližšieho zasadnutia tzv. limskej skupiny, ktoré sa bude venovať kríze vo Venezuele, bude Kanada. Agentúru AFP o tom v noci na piatok informoval kanadský vládny zdroj
Termín stretnutia zatiaľ nie je známy, ale podľa zdroja by bolo vhodné, keby sa uskutočnilo čo najskôr vzhľadom na situáciu vo Venezuele a jej dramatický vývoj.
Väčšina členov tzv. limskej skupiny – bloku 14 latinskoamerických krajín a Kanady – nalieha na venezuelského prezidenta Nicolása Madura, aby odstúpil z funkcie v krajine, ktorá je v hlbokej ekonomickej a politickej kríze a má veľké problémy so zabezpečením potravín a liekov pre svojich obyvateľov. Okrem toho Venezuela zápasí aj s infláciou.
Venezuela je už niekoľko dní dejiskom pouličných protestov, ktoré si vyžiadali najmenej 26 obetí na životoch. Ich účastníci žiadajú Madurov odchod z funkcie. Podporu mu vyslovilo vo štvrtok velenie venezuelskej armády, ktorá predtým obvinila opozičného lídra Juana Guaidóa z pokusu o štátny prevrat a vyzvala na dialóg.